Tampereen yliopiston brändäys on puhuttanut yliopiston sisällä ja myös ulkopuolella.

Tampereen yliopiston brändäys on puhuttanut yliopiston sisällä ja myös ulkopuolella. Tampereen yliopiston mediapankki

Tampereen yliopiston viestintä- ja brändijohtaja Camilla Lindforsin työsuhde on päätetty. Asiasta kertoi ensin Aamulehti (siirryt toiseen palveluun).

Yliopiston tiedotteessa (siirryt toiseen palveluun) (siirryt toiseen palveluun) kerrotaan, että työsuhde on päätetty yhteisymmärryksessä. Työsuhde päättyy välittömästi 4. maaliskuuta.

– Tässä on rakentumassa Suomen toisiksi suurin yliopisto ja muutostilanteessa viestintään kohdistuu monenlaisia paineita. Olemme sopineet Camilla Lindforsin työsuhteen päättämisestä yhteisymmärryksessä hänen kanssaan, kertoo yliopiston rehtori Mari Walls.

Brändin ympärillä monta kohua

Ennen Lindforsin työsuhteen päättämistä Tampereen yliopiston brändin ympärillä on ollut useita kohuja.

Yle kertoi helmikuussa, että brändiosasto pyysi opiskelijajärjestöä poistamaan Facebookista vanhan pilapiirroksen, joka oli tehty Tampereen yliopiston logosta. Kun opiskelijajärjestö kertoi brändiosaston pyynnöstä nettisivuillaan, logosta tehtyjä piirroksia alkoi virrata nettiin solkenaan.

Muutamaa viikkoa aikaisemmin kohun aiheena oli Tampereen yliopiston rekrytointi-ilmoitus, jossa yliopisto haki viestintäasiantuntijaa. Ilmoituksessa tehtävään haettiin "monikanavaisen tarinankerronnan huippuosaajaa", jolla on supervoimia ja joka luo sanoitusta ja visualisointia.

Kolmas kohu syntyi Tampereen yliopiston Kauppalehdessä julkaistusta mainostekstistä (siirryt toiseen palveluun) (siirryt toiseen palveluun). Siihen oli haastateltu yliopiston uutta innovaatiojohtajaa Taru Pilveä. Eniten huomiota herätti tämä kohta:

– Yliopisto on luovien, itseohjautuvien ja intohimoisesti alaansa suhtautuvien ihmisten yhteisö. Sen sisälle tarvitsemme kuitenkin Future Findersin kaltaisia, eri alojen rajapinnoilla itsensä likoon laittavia ihmisiä, jotka ikään kuin sytyttävät pieniä innostuksen tulipaloja, Taru Pilvi sanoi.

Henkilökunta ja opiskelijat vaativat muutosta

Pilapiirroskohun jälkeen yliopiston opiskelijat ja henkilökunta vaativat muutosta brändäykseen. Vetoomus keräsi alle viikossa yli viisisataa nimeä.

Vetoomuksessa todettiin, että Tampereen yliopiston brändin pakonomainen suojelu kriittiseltä käsittelyltä on lopetettava, yliopiston nettisivuja on muokattava paremmiksi ja pöhinäretoriikka pitää lopettaa.

Tampereen yliopiston hallituksen puheenjohtaja Ilkka Herlin totesi vetoomuksen jälkeen, että viestinnän linjaan tulee muutoksia.

– Se viestinnän kulttuuri on tullut ihan muusta maailmasta Tampereen yliopistoon, jossa muutenkin ollaan sovittamassa eri yliopistojen kulttuureja yhteen. Se ei ole toiminut. Tämä on aivan ilmeistä, Herlin totesi Suomen Kuvalehden (siirryt toiseen palveluun) (siirryt toiseen palveluun) haastattelussa.

Nykyinen Tampereen yliopisto syntyi vuoden 2019 alussa, kun vanha Tampereen yliopisto ja Tampereen teknillinen yliopisto yhdistyivät. Uusi yliopisto on säätiöyliopisto, jonka hallituksessa on muun muassa liike-elämän edustajia.

Yliopiston viestintä-, brändi ja markkinointiyksikköä vetää väliaikaisesti viestinnän kehittämispäällikkö Katja Ayres.

Mari Wallsin mukaan viestintä- ja brändijohtajan paikan täyttämisellä ei ole nyt kiirettä.

– Meillä on hyvä väliaikainen järjestely. Otetaan tähän paikan täyttöön nyt ihan rauhallinen näkymä, hän sanoo.

Korjattu juttua klo 15.28: Muutettu työsuhteen purkaminen työsuhteen päättämiseksi.

Lue myös:

Tampereen yliopiston opiskelijat ja tutkijat vaativat muutosta brändäykseen: "Pöhinäretoriikka rapauttaa yliopiston uskottavuutta"

Brändiosasto pyysi poistamaan Tampereen yliopiston logosta tehdyn vanhan pilapiirroksen, nyt niitä virtaa nettiin solkenaan

Tampereen yliopiston rekryilmoitus pillastutti Twitterin – brändikohu on jo kolmas: "Bisnesbullshittiä luetaan kuin piru raamattua"